Na temelju članka 6. stavka 1. i članka 74. stavka 1. Zakona o socijalnoj skrbi („Narodne novine“ broj 157/13, 152/14, 99/15, 52/16 i 130/17) i članka 64. Statuta Centra za odgoj i obrazovanje Tomislav Špoljar, Jurja Križanića 33, Varaždin, Školski odbor Centra za odgoj i obrazovanje Tomislav Špoljar na sjednici održanoj 9. prosinca 2019.g., donio je

**PRAVILNIK O PROVOĐENJU USLUGA RANE INTERVENCIJE**

**I POLUDNEVNOG BORAVKA**

1. **OPĆE ODREDBE**

**Članak 1.**

Ovim Pravilnikom uređuje se pružanje usluga rane intervencije i poludnevnog boravka u Centru za odgoj i obrazovanje Tomislav Špoljar (u daljnjem tekstu Centar), Jurja Križanića 33, Varaždin.

**Članak 2.**

Centar provodi uslugu rane intervencije na temelju Sporazuma Grada Varaždina, Trg kralja Tomislava 1, Varaždin i Centra za odgoj i obrazovanje Tomislav Špoljar, Jurja Križanića 33, Varaždin, KLASA: 602-02/19-01-22; UR.BROJ: 2186/01-09/5-19-6 od 28. svibnja 2019. godine o osiguranju sredstava za uslugu rane intervencije.

**Članak 3.**

Centar provodi uslugu poludnevnog boravka na temelju Sporazuma Grada Varaždina, Trg kralja Tomislava 1, Varaždin i Centra za odgoj i obrazovanje Tomislav Špoljar, Jurja Križanića 33, Varaždin, KLASA: 602-02/19-01-40; UR.BROJ: 2186/01-09/1-19-2 od 13. lipnja 2019. godine o osiguranju sredstava za uslugu poludnevnog boravka.

1. **RANA INTERVENCIJA**

**Članak 4.**

Na temelju odredaba Pravilnika o minimalnim uvjetima za pružanje socijalnih usluga („Narodne novine“ broj 40/14 i 66/15), rana intervencija uključuje poticanje kognitivnog, vizualnog, auditivnog i socio-emocionalnog razvoja, stimulaciju vida i sluha, poticanje vještina fine motorike, poticanje komunikacije i interakcije, poticanje jezično-govornih vještina te osnaživanje roditelja za provođenje specifičnih stimulacija s djetetom.

**Članak 5.**

U sklopu Centra za odgoj i obrazovanje Tomislav Špoljar predviđeno je pružanje usluge rane intervencije u opsegu i sukladno mjerilima iz Kataloga socijalnih usluga koji čini Prilog I. Pravilnika o minimalnim uvjetima za pružanje socijalnih usluga.

Prema Katalogu socijalnih usluga iz stavka 1. ovog članka 1 izvršitelj predviđen je za 880 usluga godišnje (djeca od 0-3 godine) ili za 605 usluga godišnje (djeca od 3-7 godina).

Uslugu rane intervencije pruža **1 izvršitelj rehabilitator**, a pruža se djeci kod koje je u ranoj dobi uočeno odstupanje u razvoju, razvojni rizik ili teškoća, **do navršene 7. godine** života djeteta **do 5 sati tjedno**.

**Članak 6.**

Usluga rane intervencije u Centru pruža se u dvjema prostorijama, matičnoj sobi pružatelja usluge i sobi za senzornu integraciju.

Na tim prostorijama jasno su postavljene oznake s nazivom, radnim vremenom pružatelja usluge i kontaktima (e-mail adresa i broj telefona).

**Članak 7**.

Radno vrijeme edukacijskog rehabilitatora - pružatelja usluge je:

* ponedjeljak 11:00-19:00
* utorak 11:00-19:00
* srijeda 11:00-19:00
* četvrtak 11:00-19:00
* petak 08:00-16:00

Dva (2) termina (ponedjeljak, 11:00-12:00 i četvrtak, 11:00-12:00) predviđena su za telefonske konzultacije. Ostatak radnog vremena odnosi se na pripremu za neposredni edukacijsko-rehabilitacijski rad (5), neposredni edukacijsko-rehabilitacijski rad s korisnicima (20), savjetodavni rad s roditeljima djece (4), suradnju sa stručnim suradnicima Centra (4), vođenje dokumentacije korisnika i ostale administrativne poslove (5).

**Članak 8.**

Procjena potreba za uslugu rane intervencije uključuje: postupke utvrđivanja potreba, interesa i preostalih sposobnosti korisnika radi davanja mišljenja o potrebi pružanja usluga, te primjerenoj vrsti, trajanju i učestalosti potrebne usluge. Procjena interesa, potreba i mogućnosti djeteta vrši se u 4-5 dolazaka korisnika prije samog uključenja u program, a prethodi joj inicijalni razgovor s roditeljima/skrbnicima prilikom kojeg je potrebno donijeti djetetovu dokumentaciju i ispuniti obrazac inicijalnog razgovora.

Procjenu vrši stručni tim u sastavu: edukacijski rehabilitator, stručni suradnik logoped i stručni suradnik pedagog.

Stručni tim odluke donosi jednoglasno.

**Članak 9.**

Procjena se vrši u dvjema prostorijama koje su označene da se koriste za provedbu usluge rane intervencije.

Nakon provedene procjene i odluke stručnog tima o uključivanju djeteta u uslugu, roditelji su dužni potpisati Obrazac u kojem su definirani njihova prava i obveze koje traju cijelo vrijeme uključenosti u uslugu. Po provedbi procjene i odluci stručnog tima izrađuje se individualizirani polugodišnji plan u kojem se nalaze razrađeni zadaci temeljeni na rezultatima procjene i razgovora s roditeljima za svakog korisnika.

**Članak 10.**

 Zadaci koji se zadaju imaju cilj poticanja:

1. razvoja grube i fine motorike,
2. razvoja osjetilnosti,
3. kognitivnog razvoja,
4. socio-emocionalnog razvoja,
5. adaptivnih vještina,
6. govorno-jezično-komunikacijskog razvoja,
7. predčitačkih, predmatematičkih i ostalih vještina važnih za školsko učenje kod djece u godini pred školu,
8. orofacijalne motorike i pravilnog pozicioniranja djece niže kronološke dobi.

Evaluacija uspješnosti provođenja zadataka vrši se putem supervizije i provođenjem redovitih polugodišnjih procjena.

Pravo na uključenje u uslugu rane intervencije ostvaruje se temeljem:

1. mišljenja i preporuke djetetovog pedijatra ili neuropedijatra kojim se dijete usmjerava na uključenje u program rane intervencije,
2. psihološke, logopedske, psihijatrijske te ostale medicinske dokumentacije koju roditelj donosi na termin inicijalnog razgovora,
3. sveobuhvatne edukacijsko-rehabilitacijske procjene pružatelja usluge rane intervencije nakon koje je dano mišljenje o potrebi uključivanja djeteta u uslugu zbog postojanja teškoće ili rizika za teškoću.

**Članak 11.**

Neposredni edukacijsko-rehabilitacijski rad provodi se u obliku individualnog ili grupnog rada s djecom i traje 1 sat.

Termini dolazaka djece dogovaraju se ovisno o mogućnostima roditelja i rasporedu edukacijskog rehabilitatora- pružatelja usluge.

Učestalost dolazaka dogovara se po završenoj procjeni stručnjaka i uočenim potrebama roditelja i djeteta.

Usluga rane intervencije prestaje kada:

1. pružatelj usluge procjeni da djetetu više nije potrebna podrška zbog smanjenja teškoće, prestanka utjecaja teškoće na razvojna područja djeteta ili nestanka rizika za teškoću,
2. roditelj/skrbnik izrazi potrebu za prestankom primanja usluge rane intervencije zbog privatnih razloga (uključenje u druge programe, onemogućenost dolazaka),
3. dijete napuni 7. godinu života,
4. zbog nepoštivanja obveza i prava ugovorenih Obrascem o pravima i obvezama roditelja/skrbnika te pravima i obvezama pružatelja usluge.
5. **POLUDNEVNI BORAVAK**

**Članak 12.**

U sklopu Centra za odgoj i obrazovanje Tomislav Špoljar predviđeno je pružanje usluge poludnevnog boravka u opsegu i sukladno mjerilima iz Kataloga socijalnih usluga koji čini Prilog 1. Pravilnika o minimalnim uvjetima za pružanje socijalnih usluga.

Program socijalne usluge poludnevnog boravka provodi **1 izvršitelj** socijalni radnik.

**Članak 13.**

Prostor u kojem se odvija poludnevni boravak obuhvaća višenamjenski i multifunkcionalni prostor koji je predviđen za rad skupine od **20-tak polaznika**.

Program poludnevnog boravka održava se u učioni, prostoriji u sklopu koje se nalazi kuhinja s blagovaonom i dnevnim boravkom i sanitarni čvor.

Korisnici poludnevnog boravka mogu koristiti sportsku dvoranu u sklopu Centra za odgoj i obrazovanje Tomislav Špoljar prema rasporedu i dogovoru.

Prostori su primjereni i opremljeni potrebnim materijalima i sredstvima za rad te se u njima mogu odvijati predviđene aktivnosti prema planu rada.

**Članak 14.**

Usluga poludnevnog boravka namijenjena je osobama **iznad 21. godine života**, lakog i umjerenog intelektualnog oštećenja s područja grada Varaždina i Varaždinske županije.

**Članak 15.**

Pravo na uslugu poludnevnog boravka ostvaruje se temeljem medicinske dokumentacije, preporukom liječnika ili nadležnog Centra za socijalnu skrb.

**Članak 16.**

Korisnici mogu uslugu poludnevnog boravka koristiti **jedan dan u tjednu, više dana u tjednu ili tijekom svih radnih dana u tjednu**, dogovorom s voditeljem poludnevnog boravka.

Opseg korištenja usluge utvrđuje se za svakog korisnika ponaosob u dogovoru sa roditeljima/ skrbnicima.

**Članak 17.**

Pravo na uslugu poludnevnog boravka procjenjuje se na godinu dana, nakon čega se procjenjuje daljnja potreba korištenja usluge poludnevnog boravka obnovljenom dokumentacijom i preporukom liječnika odnosno Centra za socijalnu skrb.

**Članak 18.**

Prestanak korištenja usluge poludnevnog boravka može biti uvjetovan nemogućnošću socijalizacije korisnika u skupini, pogoršanjem zdravstvenog stanja korisnika ili odlukom roditelja/skrbnika.

**Članak 19.**

Odluku o korištenju usluge i prestanku korištenja usluge donosi stručni tim.

Stručni tim odluku o korištenju i prestanku korištenja usluge poludnevnog boravka donosi u sastavu: socijalni radnik, stručni suradnik logoped i stručni suradnik pedagog.

Stručni tim odluke donosi jednoglasno.

**Članak 20.**

Sadržaj usluga poludnevnog boravka korisnika odnosi se na vježbe svakodnevnih vještina koje u pravilu uključuju: razvijanje vještina i navika potrebnih u svakodnevnom životu – održavanje osobne i opće higijene, odijevanje i održavanje odjeće, konzumiranje i pripremanje hrane, održavanje čistoće prostora u kojem se živi ili radi, načine komunikacije, snalaženja u obavljanju poslova izvan kuće, obavljanju jednostavnih poslova i zadaća u okviru intelektualnih mogućnosti korisnika.

Ciljevi poludnevnog boravka korisnika su: poboljšanje kvalitete života korisnika, jačanje psihofizičkog zdravlja radi lakše integracije u društvo, uključivanje u organizirani boravak radi sprečavanja društvene izolacije – socijalna uključenost, razvijanje psihosocijalnih vještina iz različitih životnih područja neophodnih u svakodnevnom životu odnosno omogućavanje kvalitetnijeg života u socijalnom okruženju – radionice, sprečavanje (odgađanje) institucionalnih oblika zbrinjavanja, aktivno i organizirano uključivanje u događaje koji se odvijaju u lokalnoj zajednici kako bi se stvorio osjećaj potpore, uključivanja, ravnopravnosti i prihvaćanja (kino, kazalište, priredbe i druge manifestacije), stvaranje obiteljske atmosfere poludnevnog boravka s ciljem razvijanja osjećaja pripadnosti, stalan i stručni poticaj radi održavanja intelektualne razine, senzibilizacija javnosti, promocija volonterskog rada s ciljem promicanja humanosti, potpore, zajedništva i jednakosti svih članova zajednice, doprinos razvoju inkluzije u društvu.

**Članak 21.**

Program rada poludnevnog boravka provodi se pet radnih dana u tjednu, od ponedjeljka do petka, u popodnevnoj smjeni, u vremenu od 12-20 sati:

* od 12:00 do 13:00 sati – individualna primanja roditelja/skrbnika (savjetodavni rad), suradnja sa stručnim suradnicima Centra za odgoj i obrazovanje Tomislav Špoljar i Centra za socijalnu skrb Varaždin, liječnicima opće prakse i liječnicima specijalistima koji izdaju potvrde i preporuke za uključivanje korisnika u poludnevni boravak,
* od 13:00 do 14:00 sati – priprema voditelja poludnevnog boravka za neposredan rad s korisnicima poludnevnog boravka,
* od 14:00 do 18:00sati - neposredan rad s korisnicima poludnevnog boravka,
* od 18:00 do 19:00 sati – vođenje administrativnih poslova i telefonske konzultacije po potrebi,
* od 19:00 do 20:00 sati – priprema učionice i radnog prostora za jutarnju smjenu.

**Članak 22.**

Ovaj Pravilnik stupa na snagu danom donošenja i objavit će se na mrežnoj stranici i oglasnoj ploči Centra.

**Članak 23.**

Do stupanja na snagu ovog Pravilnika primjenjivat će se važeći opći akti ustanove kojima je regulirana predmetna materija.

KLASA: 003/05/19-01-2

UR.BROJ: 2186-40-01-19-1

Varaždin, 9. prosinca 2019.

 Predsjednica Školskog odbora

 **Ines Žukina**

Pravilnik o provođenju usluga rane intervencije i poludnevnog boravka stupa na snagu danom donošenja i bit će objavljen na oglasnoj ploči Centra.

Ravnatelj:

 Marin Vučić,prof.def.reh; mag.rel.publ.